Svetko Kačar Kačo
Svetko Kačar - Kačo (Bara, kod B. Petrovca, 1914 — Građevine, na Ibru, 29.marta 1944, narodni heroj Jugoslavije

Biografija 
Kačo je rođen 1914. godine u selu Bari, u siromaš­noj seljačkoj porodici. Njegov otac poginuo je u prvom svjetskom ratu, pa je Kačo proveo djetinjstvo pod ok­riljem svoje majke Mare i sa sestrom Milkom u maj­činom rodnom mjestu, u selu Drinić. Poslije završetka osnovne škole u selu Bukovači, majka upisuje Svetka u Građansku školu u Bosanskom Petrovcu. Zbog teških materijalnih prilika morao je na­pustiti školovanje i otići na bravarski zanat u željezni­čku radionicu u Mostar. Po završetku zanata ostaje je­dno vrijeme na radu u Mostaru i od svojih starijih drugova dobiva prva znanja o potrebi borbe radnika za bolje uslove rada i života. Kačo radi u sindikatu i u radničkim sportskim društvima i stiče solidno znanje i iskustvo iz legalne borbe radničke klase za bolje uslove života radnika. Iz Mostara se vraća kući. Četiri godine radi u pri­vatnoj pilani u Kozilima kod Drinića. Za ovo vrijeme Kačo se pobliže upoznaje sa naprednim radnicima svoga kraja, koji su radili u ovoj pilani, na šumskim radili­štima preduzeća »Šipad« i u tvornicama u Drvaru i do­
biva nova saznanja o bezdušnom izrabljivanju radnika.

Već kao zreo i iskusan sindikalni aktivista Svetko Kačar odlazi na gradnju Unske pruge, gdje veoma ak­tivno radi na organizovanju i omasovljavanju podruž­nice Udruženog radničkog sindikata, koja se na ovom radilištu uspješno bori za veće nadnice i za skraćeno radno vrijeme. Zbog sve značajnije njegove političke aktivnosti, policija ga hapsi 1940. godine i sprovodi u bihaćki zatvor. Tu ga zatiče Aprilski rat 1941. i kapitu­lacija Kraljevine Jugoslavije. Istog mjeseca bježi iz zat­vora i dolazi u Drinić.

U prvim ustaničkim danima Kačo se ističe u svom Drinićko-bukovačkom odredu. Kao odvažan i hrabar borac, objašnjava ciljeve narodnooslobodilačke borbe i stiče povjerenje kod svojih drugova. Ubrzo zatim, u danima ustanka, Svetko Kačar primljen je za člana Komunističke par­tije Jugoslavije. Poslije prodora Italijana na slobodnu teritoriju, pa do konca decembra 1941, Kačo je bio partijski rad­nik na bjelajsko-vrtočkom terenu, a zatim komandir Petrovačke omladinske čete. U prvom velikom okršaju petrovačkih partizanskih jedinica protiv Italijana, u januaru 1942, Kačo se istakao kao hrabar i iskusan ratnik. On je među prvima jurišao na Italijane, peto­ricu je pokosio a osmoricu je zarobio. Istog mjeseca učinio je podvig i u drugoj borbi protiv Italijana u Me­denom polju, kada je oteo puškomitraljez i sa njim kosio mrskog okupatora. U tim borbama Kačo se svr­stao u red najhrabrijih petrovačkih boraca. Zbog svojih političkih i vojničkih vrlina Kačo je zatim bio određen na politički rad u 1. krajiški udarni bataljon, sa kojm je učestvovao u barbama protiv čet­nika na terenu Mrkonjić-Grada i Manjače. Kada je 21.maja 1942. formirana Prva krajiška brigada, Kačo je pos­tavljen za političkog komesara njenog 1. bataljona, a od jula 1942. bio je politički komesar njenog 2. bata­ljona. U januaru 1943. Kačo je postavljen za političkog komesara Četvrta krajiške udarne brigade.

Iako je imao visoku političku dužnost, Kačo se ni­je mogao otrgnuti od želje da kao borac sa puškom u ruci neposredno učestvuje u borbi, pa je često, i mimo volje svojih drugova u štabu, ulijetao sa borcima u okršaje, učeći mlađe odvažnosti i hrabrosti. Tako je, na primjer, u borbi na Božikovcu u blizini Turbeta, juna 1943. izbacio iz stroja šestoricu neprijateljskih vojnika, a u borbi za oslobođenje Bugojna, koncem avgusta iste
godine, sa nekoliko kurira nanio je gubitke i rastjerao grupu ustaša koja je u povlačenju naletjela na štab
brigade.

Poginuo je kod sela Građevine u blizini rudnika Jarando, kada su 2. proleterska i 5. krajiška udarna divizija prilazile plahovitom i nabujalom Ibru i vodile nepoštednu borbu sa njemačkim i bugarskim okupatorskim
jedinicama, četnicima, nedićevcima i bjelogardejcima.

Za narodnog heroja proglašen je 5. jula 1951. go­dine. Po Svetku Kačaru — Kači jedno banatsko selo u blizini Pančeva dobilo je naziv Kačarevo. Oba ova priz­nanja Svetko Kačar — Kačo je zaista i zaslužio.

Literatura

Izvori 

Biografije, Bosanski Petrovac
Bosanskohercegovački komunisti
Jugoslavenski partizani
Narodni heroji Jugoslavije
Bosanski Petrovac u Narodnooslobodilačkoj borbi